Update: 10:29AM E mai qaqa na timi ni Namataku vei Viti Mining e na kena bolei na Kumar Shield ena sotasota ni Navosa Netball ena Vakarauwai sa oti. E rawata na timi ni Namataku e 21 ka 20 na timi ni Viti Mining.
E na matai ni kota e a liu o Namataku e na 4 kei 3 ka mani liu sara e na 11 kei 8 e na veimama. Ia, e na i ka tolu ni kota e rau mai tai na timi e rua e na 14 kei 14 e na nodratou sa sasaga lesu mai na timi ni Viti Mining ka rau mani mai tai talega e na 18 kei 18 ni sa oti na gauna ni qito.
E a mani soli tale na gauna me rau qito tale na timi e rua ka mani rau tai tale ena 20 kei 20 ka mani vakacuruma talega e dua na polo na goneyalewa dau vakacuru polo ni Namataku ka mani curu kina me mai liu e na 21 kei 20.
E vakaraitaka o Judy Kumar na peresitedi ni soqosoqo ni netball e Navosa ni timi ni Namataku era lewena tiko e vica nagoneyalewa dau qito e na timi ni Viti me vakataki Elenoa Vatureba, Litia Vatureba, Unaisi Qivi ia na timi ni Viti Minings e qito tiko kina o Lanieta Drauniubalawa, Luisa Lewelewe kei Adi Alesi Kurikaba.
E kaya o Kumar ni ratou sa vakanamata tiko ki na sotasota ni Inter-District Championships mai Lautoka e na loma ni yabaki qo. E tomana ni na vakayacori tiko na i otioti ni sotasota ena Vakarauwai qo ka me na bolea kina na i covi vei Namataku na timi ni Nasaunivalu I.
E kaya ni macawa qo e i ka ono ni wavoki ni nodratou sotasota, ia, na i ka 12 ni Jiulai ena vakayacori kina na kotafainala kei na i ka 19 ni Jiulai e na vakayacori kina na qito ni yasana.
Ena vakayacori tiko e na i ka 26 ni Jiulai na sotasota vaka kalavo ni netball.
E tomana o Kumar ka kaya e na i ka 2 ni Okosita e na digitaki kina na timi ni Navosa kei an vakarautaki ni tuvaki ni yagodra na dauqito e na i ka 9 ni Okosita ka na sota kina kei na timi ni tagane mai USP ka vaka talega kina na kena timi ni goneyalewa.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn